《高鸿送唐彦范司勋移苏守》
宋代·郭祥正

高鸿方冥飞，万里不回首。况当移杪时，霜露湿星斗。

鼓翼无何乡，永避网罗咎。君子重出处，此义安可负。

嶷嶷潭府公，清誉比琼玖。节制临八州，时命非不偶。

胡为请分务，念念在林薮。切尝听公言，三朝禄食久。

四十有五年，数为漕与守。慎事无纤瑕，收身养吾寿。

儿孙皆赏延，君恩诚已厚。朝廷新法度，利害喧众口。

纷驰使者车，必行无可否。嗟予力已疲，何以为父母。

不待老有请，连章至八九。君相惜其才，符竹今仍剖。

苏台古名邦，震泽当户牖。拜恩臣岂邀，客贺但挥手。

便道将径归，辞疾上印绶。家园瞰西湖，云月是邻友。

翛然一榻外，长物复何有。隐几悟僧禅，颓形若陵阜。

不学陶朱公，反为利端诱。不学陶渊明，区区爱琴酒。

文王如搜贤，肯弃渭川叟。行己无固必，资深逢左右。

重来作霖雨，一洗苍生垢。信哉孟轲氏，和任著伊柳。

独善名易灭，兼济垂不朽。噫嘻高鸿篇，在理或可取。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。